input: KOMMISSIONENS GENNEMFØRELSESAFGØRELSE
  af 11. december 2013
  om bekræftelse af Det Forenede Kongeriges foreslåede foranstaltninger til beskyttelse af marine økosystemer i bevaringsområderne Haisborough, Hammond & Winterton, Start Point to Plymouth Sound & Eddystone og Land's End & Cape Bank
  (meddelt under nummer C(2013) 9003)
  Kun de engelske, franske og nederlandske udgaver er autentiske
  (2014/13/EU)
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik (1), særlig artikel 9 sammenholdt med artikel 8, stk. 3, og
  ud fra følgende betragtninger:
  (1)
  Rådets direktiv 92/43/EØF af 21. maj 1992 om bevaring af naturtyper samt vilde dyr og planter (2) giver mulighed for på EU-plan at udpege specifikke lokaliteter, der skal bevares. I henhold til direktivets artikel 3 og 4 opretter medlemsstaterne særlige bevaringsområder, og i henhold til artikel 6 træffer medlemsstaterne de foranstaltninger, der er nødvendige for at beskytte lokaliteterne mod forstyrrelser og forringelser.
  (2)
  Ved Kommissionens gennemførelsesafgørelse (3) blev bevaringsområderne Haisborough, Hammond & Winterton (UK0030369), Start Point to Plymouth Sound & Eddystone (UK0030373) og Land's End & Cape Bank (UK0030375) i henhold til artikel 4, stk. 2, i direktiv 92/43/EØF optaget på listen over lokaliteter af fællesskabsbetydning.
  (3)
  Foranstaltninger vedrørende bevarelse, forvaltning og udnyttelse af levende akvatiske ressourcer er omfattet af reglerne i den fælles fiskeripolitik.
  (4)
  I henhold til artikel 9 i forordning (EF) nr. 2371/2002 kan medlemsstaterne træffe ikkediskriminerende foranstaltninger til at begrænse fiskeriets indvirkning på bevarelsen af de marine økosystemer mest muligt inden for 12 sømil fra sine basislinjer, forudsat at EU ikke har truffet foranstaltninger, der vedrører bevarelse og forvaltning specifikt for dette område. Direktiv 92/43/EØF indeholder krav om, at der iværksættes de nødvendige bevaringsforanstaltninger for de pågældende lokaliteter. Medlemsstaternes foranstaltninger skal være forenelige med målene for den fælles fiskeripolitik som fastlagt i artikel 2 i forordning (EF) nr. 2371/2002 og mindst svare til gældende EU-lovgivning. Hvis foranstaltningerne finder anvendelse på fiskefartøjer fra andre medlemsstater, skal de anmeldes til Kommissionen, medlemsstaterne og de berørte regionale rådgivende råd og efterfølgende bekræftes af Kommissionen.
  (5)
  Den 18. november 2013 anmeldte Det Forenede Kongerige de foranstaltninger, landet har til hensigt at træffe i de tre ovennævnte bevaringsområder, til Belgien og Frankrig, som er de medlemsstater, der er berørt af foranstaltningerne, samt til Det Regionale Rådgivende Råd for Nordsøen, Det Regionale Rådgivende Råd for de Nordvestlige Farvande og Europa-Kommissionen.
  (6)
  De foranstaltninger, som Det Forenede Kongerige anmeldte på grundlag af direktiv 92/43/EØF, vedrører en zoneopdeling af de tre bevaringsområder og et forbud mod at anvende bundtrukne fiskeredskaber i angivne områder i hvert af de tre udpegede bevaringsområder. I forbindelse med de foranstaltninger, der er omfattet af denne afgørelse, definerer Det Forenede Kongerige bundtrukne redskaber som fiskeredskaber, der skubbes eller trækkes gennem vandet og berører bunden. Det omfatter otter- og bombundtrawl samt skrabere og sugeskrabere.
  (7)
  De foranstaltninger, Det Forenede Kongerige har anmeldt, har til formål at bidrage til gennemførelsen af direktiv 92/43/EØF og er forenelige med de mål, der er fastsat i artikel 2 i forordning (EF) nr. 2371/2022, særlig den forsigtighedstilgang, der skal anvendes, når der træffes foranstaltninger til at beskytte og bevare de levende akvatiske ressourcer -
  VEDTAGET DENNE AFGØRELSE:
  Artikel 1
  De af Det Forenede Kongeriges foreslåede foranstaltninger til beskyttelse af marine økosystemer i bevaringsområderne Haisborough, Hammond & Winterton, Start Point to Plymouth Sound & Eddystone og Land's End & Cape Bank, jf. bilaget, bekræftes hermed.
  Artikel 2
  Denne afgørelse er rettet til Kongeriget Belgien, Den Franske Republik og Det Forenede Kongerige Storbritannien og Nordirland.
  Udfærdiget i Bruxelles, den 11. december 2013.